Uredba Komisije (EGS) št. 2967/85

z dne 24. oktobra 1985

o podrobnih pravilih za uporabo lestvice Skupnosti za razvrščanje prašičjih trupov

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 2759/75 z dne 29. oktobra 1975 o skupni ureditvi trga za prašičje meso [1], kakor je bila nazadnje spremenjena z Uredbo (EGS) št. 2966/80 [2], in zlasti členov 2 in 4(6) Uredbe,

ob upoštevanju Uredbe Sveta (EGS) št. 3220/84 z dne 13. novembra 1984, ki določa lestvico Skupnosti za razvrščanje prašičjih trupov [3], in zlasti člena 5(1) Uredbe,

ker je treba določiti podrobna pravila uporabe Uredbe (EGS) št. 3220/84, zlasti ukrepe, ki zagotavljajo, da se uporablja na enoten način;

ker "masa" pomeni maso hladnega trupa; ker se izračuna s pomočjo koeficienta za pretvorbo, ki ga uporabimo pri rezultatu tehtanja; ker se ta koeficient lahko spreminja glede na čas med tehtanjem in zakolom prašiča; ker je torej treba dovoliti prilagajanje koeficienta;

ker se mesnatost trupa ocenjuje s pomočjo odobrenih načinov razvrščanja; ker se lahko odobri samo statistično preizkušene načine ocenjevanja; ker se načini razvrščanja odobrijo ob upoštevanju skladnosti z maksimalno toleranco statistične napake pri ocenjevanju, ki jo je treba določiti;

ker je označevanje trupov obvezno, brez poseganja v člen 4(2) Uredbe (EGS) št. 3220/84; ker je za večjo preglednost trga treba določiti podrobna pravila za označevanje in identifikacijo trupov, pri čemer se v določenih okoliščinah omogoči odstopanja;

ker so ukrepi iz te uredbo v skladu z mnenjem Upravljalnega odbora za prašičje meso,

SPREJELA NASLEDNJO UREDBO:

Člen 1

Ta uredba določa podrobna pravila za izvajanje Uredbe (EGS) št. 3220/84, ki določa lestvico Skupnosti za razvrščanje prašičjih trupov.

Člen 2

1. Masa hladnega trupa iz prvega pododstavka člena 2(2) Uredbe (EGS) št. 3220/84 se dobi tako, da se od mase toplega trupa, zabeležene najpozneje 45 minut po zakolu prašiča, odšteje 2,0 %.

2. Če se v določeni klavnici običajno ni mogoče držati 45 minutnega časa med zakolom in tehtanjem prašiča, lahko pristojni organ države članice dovoli, da se ta čas preseže, v kolikor se odbitek 2,0 % iz odstavka 1 zmanjša za 0,1 odstotne točke za vsake dodatne četrt ure ali del te četrtine ure, ki je pretekel.

3. Z odstopanjem od odstavkov 1 in 2 se masa hladnega trupa lahko izračuna z upoštevanjem vnaprej določene lestvice absolutnega znižanja mase, ki jo določijo države članice v skladu z značilnostmi svojih čred prašičev in o kateri uradno obvestijo Komisijo. Uporaba takšnih lestvic je dovoljena v skladu s postopkom iz člena 24 Uredbe (EGS) št. 2759/75, če se znižanja pri posameznih razredih po masi skladajo, kolikor je to mogoče, z znižanji, ki izhajajo iz odstavkov 1 in 2.

Člen 3

1. Noben način ocenjevanja mesnatosti trupov ni dovoljen kot način razvrščanja v smislu člena 2(3) Uredbe (EGS) št. 3220/84, razen če:

- ne temelji na reprezentativnem vzorcu nacionalne ali regionalne proizvodnje prašičjega mesa, po ocenjevalni metodi, vsaj 120 trupov, pri katerih je bila mesnatost potrjena v skladu s prvim pododstavkom člena 2(3) Uredbe (EGS) št. 3220/84 neposredno ali s pomočjo nacionalnih načinov razseka z enakim učinkom, in

- ni determinacijski koeficient večji od R2 = 0,64.

2. Pri odobritvi načinov razvrščanja se upošteva tudi, da mora biti standardna napaka ostanka pri ocenjevanju manj kot se = 2,5.

3. Države članice uradno obvestijo Komisijo o načinih razvrščanja, za katere želijo, da jih Komisija odobri za uporabo na njihovem ozemlju, pri čemer navedejo načela, na katerih temeljijo in enačbe, ki jih uporabljajo za ocenjevanje mesnatosti, vključno s korelacijo med mesnatostjo po kakršnem koli nacionalnem načinu razseka, ki se uporablja v ta namen, in načinom razseka iz prvega pododstavka člena 2(3) Uredbe (EGS) št. 3220/84.

Uporaba načinov razvrščanja na ozemlju države članice se odobri v skladu s postopkom iz člena 24 Uredbe (EGS) št. 2759/75.

4. Uporaba načinov razvrščanja se mora v vseh podrobnostih skladati z opisom iz odločbe Skupnosti, s katero je odobrena.

Člen 4

1. Brez poseganja v člen 4(2) Uredbe (EGS) št. 3220/84 so prašičji trupi označeni z veliko črko, ki označuje razred trupa na lestvici iz člena 3(2) in (3) uredbe, ali z oceno mesnatosti v skladu s členom 4(1) uredbe, ali s katerimi koli drugimi ustreznimi podrobnostmi, če bi bilo potrebno. Črke ali števila morajo biti visoke vsaj dva centimetra. Za označevanje se lahko uporablja kakršno koli nestrupeno, neizbrisljivo črnilo, odporno na toploto, kakor tudi kakršenkoli drugačen način trajnega označevanja, ki ga vnaprej odobrijo pristojni nacionalni organi.

2. Polovice trupov se označi na koži na zadnji nogi pod kolenom ali na stegnu.

3. Sprejemljiv način označevanja je tudi etiketa, pritrjena na način, da je ni mogoče odstraniti, ne da bi se poškodovala.

Člen 5

V primeru iz člena 4(2) Uredbe (EGS) št. 3220/84 se prašičji trupi označujejo posamezno na kakršenkoli nespremenljiv način.

Člen 6

Države članice sprejmejo ukrepe, za katere menijo, da so nujni za zagotovitev uporabe te uredbe na njihovem ozemlju in o teh ukrepih čimprej obvestijo Komisijo.

Člen 7

Ta uredba začne veljati 1. novembra 1985.

Ta uredba je v celoti zavezujoča in se neposredno uporablja v vseh državah članicah.

V Bruslju, 24. oktobra 1985

Za Komisijo

Frans Andriessen

Podpredsednik

[1] UL L 282, 1.11.1975, str. 1.

[2] UL L 307, 18.11.1980, str. 5.

[3] UL L 301, 20.11.1984, str. 1.

--------------------------------------------------